Allerede fra morgenstunden reagerede finansmarkederne på nyheden om, at der er krig i Europa. De danske eliteaktier dykkede fem procent ved børsens åbning og ved middagstid lå faldet på omkring fire procent. -	Det er altså mange penge, det drejer sig om, siger Ole Krohn, der er finanskommentator hos TV 2 Business. -	Hvis man kigger på det danske aktiefald alene, svarer det til to Storebæltsbroer, der forsvinder ud af markedet på få minutter. Længere tid til pension Rigtig mange danskeres pensionsopsparinger er investeret i aktiemarkedet, og nedturen kan altså ende med at få betydning for, hvornår man går på pension. -	Hvis det holder længere, så varer det længere, før vi kan gå på pension, fordi pensionsoparingen er blevet mere slunken, siger Ole Krohn. Erfaringer fra andre kriser, som eksempelvis Krim-krisen, hvor Rusland annekterede halvøen i 2014, viser, at der normalt er tale om en midlertidig effekt. Det vil sige, at hvis krigen ikke breder sig yderligere, vil markederne rette sig igen, når der er fundet en afklaring. -	Det er et af historiens største fald herhjemme, og det er et udtryk for, at når der er nervøsitet og usikkerhed, er der fare for, at nærmest samtlige aktier styrtdykker, siger Ole Krohn. -	Mit bedste bud er, at man som pensionsopsparer prøver at have is i maven, for hvis man kigger på det historisk, så plejer det at rette sig. Stigende energipriser Gennem den seneste tid har der været stigende energipriser. Er man en af dem, der beklager sig over de større regninger, skal man ikke forvente at have set det sidste endnu. -	Vi er meget sårbare, fordi vi har gjort os afhængige af russisk naturgas, siger Ole Krohn. -	Vi ser allerede nogle priser nu og frem til næste vinter, som er på et meget højt niveau. Bo Andersen fra Frederikshavn håber på, at der snart findes en løsning i Ukraine, selvom han endnu ikke har mærket så meget til de stigende energipriser. -	Vi sparer i forvejen på energien, så vi prøver at holde hovedet koldt, siger han. Eva Schürer fra Tylstrup tænker meget over de stigende priser i hendes dagligdag. -	Vi har oplevet, at elpriser er steget voldsomt, og det tænker vi over i det daglige i forhold til at vaske og sætte opvaskemaskinen i gang på nogle tidspunkter, hvor strømmen er billig, siger hun. Stor usikkerhed i markedet Ole Krohn ser en “kæmpemæssig usikkerhed” i markedet, indtil man har fundet ud af, om der er tale om en kort- eller langvarig krig, og hvorvidt krigen vil brede sig til andre lande. -	De fleste havde regnet med, at energipriserne ville begynde at flade ud, og vi kunne trække det ud af inflationen, og dermed få en mere sund økonomi, siger han. -	Nu får vi i stedet for en meget langvarig periode, hvor man forventer, at energipriserne minimum bider sig fast på et meget højt niveau, og det er med til at genere hele den vestlige økonomi. Tyske problemer kan ramme Nordjylland Tyskland er et af de lande, som er en stor aftager af russisk gas. Dermed kan den tyske industri måske se frem til store forsyningsproblemer. -	Det rammer blandt andet i Nordjylland, hvor man har en masse underleverandører til de tyske virksomheder, siger Ole Krohn. Begynder den tyske økonomi at skrante, så ville det også smitte af på et land som Danmark, som er så forbundet med eksport til Tyskland. En fremtidig løsning på forsyningproblemet kan muligvis findes i den grønne omstilling, hvor danskerne køber flere elbiler, og der bliver sat flere vindmøller op. -	Det vil gradvist erstatte nogle af de energikilder, og det vil forhåbentlig gøre os mindre sårbare overfor de her prischok, vi ser i øjeblikket. Det tager bare meget lang tid, siger Ole Krohn.

Referat:
Natten til torsdag indledte Rusland et angreb på Ukraine, og den russiske offensiv kan også mærkes herhjemme.